Idi mangrugi ti Begnas Festival ti probinsia ti Ilocos Sur idi Oktubre 28, 2008, nagarimukamok iti Candon South Central School a pakaisayangkatan ti programa. Ket adu ti naragsakan.
“Blessings dayta!” Adu ti nagkuna.
Ngem siempre, adda latta dagiti nagdanag ta amanganto ket nga ipigsana ket ibayakabakna kabayatan iti programa ket sigurado a madadaelen ti taray ti napintas a rubuat ti naindaklan a panagtitipon ken panagrarambak dagiti tribu ti Bago, Kankanaey, Tingguian, Itneg ken dadduma pay iti probinsia ti Ilocos Sur.
Malagipko ket ngarud, no apay nga agtudo latta idiay Baguio City no marambakan met ti Panagbengnga Festival. Ket no ar-arigen ket ti bulan ti Pebrero ket makunan a panangrugi ti summer.
Adda ngata pakainaiganna ti programa iti panagtudo? Wenno, daytoy ngata ket gapu iti geographical location ti Baguio a masarakan iti tuktok ti banbantay gapuna a saanen a nakaskasdaaw ti panagtudona.
Mabalin a sungbat ket wen wenno saan. Depende no asino ti mangsungbat. Ta siempre, kadagiti pada a tagababa, patien lattan a daytoy ket gapu iti kinangato ti Baguio City. Wenno nairanrana ti low pressure area a sumangbay tunggal parambak.
Ngem maysa a gayyem ti nagkuna, a ti panagtudo kadagiti tribal festival a maar-aramid ket saan laeng a gapu iti lokasion, wenno nairanrana laeng. No di ket gapu daytoy kadagiti mapatit a gangsa nga umallangogan no sakbay a mangrugi ti programa, kabayatan ti programa ken inton malmalpasen ti programa.
Kinunana ngamin a ti patit iti gangsa ket maysa a mangguyugoy iti tudo tapno makatulong idi dagiti katribuan. Kinunana pay a daytoy ket kadaywan a maaramid no sakbay ti panagraraep ket maisayangkat ti pangawis iti tudo a ritual tapno napintas ti raep.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn